钦定古今图书集成/明伦汇编/氏族典/第432卷 > 赵文华
## 钦定古今图书集成/明伦汇编/氏族典/第432卷 > 赵文华

按《明外史赵文华传》：“文华，慈谿人。嘉靖八年进士，授
刑部主事，累官至通政使。文华性倾狡，然颇能文。未
第时在国学，祭酒严嵩才之，后仕于朝，而嵩日贵幸，
遂相与结为父子，加工部右侍郎，进工部尚书。文华
宠贵既极，志骄甚。帝尝遣使至文华第，值醉，拜跪不
如礼。帝闻，恶其不敬。会三殿灾，帝欲建正朝门楼，责”
成甚亟。文华久不应命。帝不怿思逐之，而重违嵩意。
乃先谕嵩。嵩力为掩覆，且言文华有疾，宜增侍郎一
人，专督大工。帝意不怿，从其设官议。文华因上章称
疾，请假旬月。帝手批曰：“大工方兴，司空是职。文华既
有疾，可回籍休养。”帝虽逐文华，犹以为未尽其罪。会
其子锦衣千户怿思请假送父，帝方以祀典停封章，
而怿思以禁日上。帝大怒，黜文华为民，戍其子边卫。
文华故病蛊，及遭遣，卧舟中，意邑邑不自聊，一夕手
扪其腹，腹裂，脏腑出，遂死。